
Ministru kabineta noteikumi Nr. 134
Rīgā 2022. gada 22. februārī (prot. Nr. 9 11. §)
Grozījumi Ministru kabineta 2001. gada 10. aprīļa noteikumos Nr. 162 "Autoceļu aizsargjoslu noteikšanas metodika"
Izdoti saskaņā ar Aizsargjoslu likuma 59.panta pirmo daļu
· 1. Izdarīt Ministru kabineta 2001. gada 10. aprīļa noteikumos Nr. 162 "Autoceļu aizsargjoslu noteikšanas metodika" (Latvijas Vēstnesis, 2001, 60. nr.) šādus grozījumus:
· 1.1. izteikt 4. punktu šādā redakcijā:
· "4. Autoceļa aizsargjoslu (ieskaitot sarkanās līnijas) pilsētu ielām un autoceļiem pilsētās vai ciemos nosaka un pašvaldības teritorijas plānojumā attēlo tā pašvaldība, kuras teritorijā atrodas attiecīgais autoceļš vai iela. Ja tiek noteiktas attiecīgā autoceļa aizsargjoslas (ieskaitot sarkanās līnijas) platuma izmaiņas, tās saskaņo ar attiecīgā autoceļa vai ielas īpašnieku.";
· 1.2. papildināt ar 4.1 punktu šādā redakcijā:
· "4.1 Valsts autoceļu aizsargjoslu (ieskaitot sarkano līniju) platuma izmaiņas, ieskaitot valsts autoceļus, kam ir piešķirts nosaukums "iela", pašvaldība, kuras teritorijā atrodas attiecīgais autoceļš, saskaņo ar valsts sabiedrību ar ierobežotu atbildību "Latvijas Valsts ceļi".";
· 1.3. papildināt ar 4.2 punktu šādā redakcijā:
· "4.2 Autoceļa aizsargjoslu valsts autoceļiem lauku apvidos jeb ārpus pilsētām un ciemiem tā pašvaldība, kuras teritorijā atrodas attiecīgais valsts autoceļš, nosaka Aizsargjoslu likuma 13. panta otrās daļas 2. punktā noteiktajā platumā. Pašvaldība, kuras teritorijā atrodas attiecīgais valsts autoceļš, attēlo attiecīgo aizsargjoslu pašvaldības teritorijas plānojumā.";
· 1.4. papildināt ar 4.3 punktu šādā redakcijā:
· "4.3 Autoceļa aizsargjoslu pilsētu ielām un autoceļiem pilsētās vai ciemos, ieskaitot autoceļus, kam ir piešķirts nosaukums "iela",  nosaka kā sarkanās līnijas.";
· 1.5. papildināt ar 4.4 punktu šādā redakcijā:
· "4.4 Paplašinot pilsētas vai ciema robežas vai izveidojot jaunu pilsētu vai ciemu, aizsargjoslu (ieskaitot sarkano līniju) valsts autoceļiem, ieskaitot valsts autoceļus, kam ir piešķirts nosaukums "iela", paplašinātajā vai jaunizveidotajā teritorijā nosaka platumā, kas nav mazāks par Aizsargjoslu likuma 13. panta otrās daļas 2. punktā noteikto platumu.";
· 1.6. izteikt 5. punktu šādā redakcijā:
· "5. Autoceļa aizsargjosla lauku apvidos jeb ārpus pilsētām un ciemiem dabā netiek iezīmēta. Par atskaites punktu autoceļa aizsargjoslas noteikšanai izmanto autoceļa ass līniju.";
· 1.7. svītrot 6. punktu;
· 1.8. svītrot 7. punktu;
· 1.9. izteikt 9. punktu šādā redakcijā:
· "9. Autoceļa aizsargjoslas stāvokli un Aizsargjoslu likumā noteikto prasību ievērošanu atbilstoši kompetencei kontrolē:
· 9.1. valsts sabiedrība ar ierobežotu atbildību "Latvijas Valsts ceļi" – uz valsts autoceļiem;
· 9.2. pašvaldība, kuras teritorijā atrodas attiecīgais autoceļš vai iela – uz pārējiem autoceļiem un ielām.";
· 1.10. svītrot 10. punktu.
· 2. Noteikumi stājas spēkā 2022. gada 1. jūlijā.

